**Afrapportering af arbejdet med målsætninger og handlingsplaner i skoleåret 2018-19**

*Med udgangspunkt i skolens målsætninger for årene 2015-20 blev nedenstående målsætninger udvalgt til et mere fokuseret arbejde i skoleåret 18-19 inden for alle hovedområder. Dette betød, at der blev allokeret ressourcer til arbejdet, ligesom arbejdet i ledelse og udvalg har taget udgangspunkt i de udvalgte mål og handlingsplaner.*

*I nedenstående redegørelse for arbejdet med målsætningerne og handlingsplanerne er opfølgningerne markeret med kursiv.*

*Det kan konkluderes, at vi igen i år er nået meget langt med gennemførelse af målsætningerne og handlingsplanerne for 2018-19 takket være en stor indsats fra det samlede personale.*

**1. Skolens faglige og pædagogiske udvikling**

**Implementering af den nye gymnasiereform**

* Der arbejdes fortsat med at implementere den nye gymnasiereform

**Handlingsplaner:**

* *Det faglige samspil skal udbygges til at omfatte 3.g og særligt SRP*
* *Der er særligt fokus på innovation i det længerevarende forløb med to SR-fag i begyndelsen af 2.g (gælder alle studieretninger).*
* *Karrierelæringsprojektet, der blev startet i skoleåret 17/18, fortsættes i skoleåret 18/19*
* *Der arbejdes i alle fag med fortsat at implementere gymnasiereformen*
* *Det sociale sammenhold skal styrkes i studieretningsklasserne efter grundforløbet*

**Tovholder:** Ledelsen, faggrupperne, studievejlederne og PU.

***Status***

1. *Det faglige samspil*

*Ledelsen har lavet en overordnet progressionsplan for det faglige samspil. Denne er vedtaget efter høring i relevante organer på skolen. Der er desuden lavet en plan og rammer for tilrettelæggelsen af vejledningen og øvrige aktiviteter ved SRP.*

*Der er nedsat en gruppe, der skal detailplanlægge SRP næste skoleår. SRP bliver et punkt på opstartsmødet for lærerne i august og i handlingsplanerne næste år*

1. *SRO*

*Der er afholdt opstartskursus, og forløbet er afviklet i efteråret med 24 lærere i uge 39-41 og 11 2.g-klasser. Forløbet er evalueret ved at overvære mundtlige årsprøver og via en spørgeskemaundersøgelse blandt de deltagende lærere. Det generelle indtryk er, at SRO har fungeret frugtbart som træning til SRP næste år. Efterfølgende er SRO af hensyn til den samlede struktur flyttet til en placering tidligere i semestret for næste årgangs vedkommende og en revideret 3-års plan for de flerfaglige forløb er lavet.*

1. *Karrierelæringsforløbet*

*Skolen har deltaget i det andet år af Region Midts karrierelæringsprojetkt ‘At mestre valget’ med 5 lærere, heraf to studievejledere. I projektet har indgået andre ungdomsuddannelser og Studievalg. Der er udarbejdet en samlet beskrivelse af skolens karrierelæringstiltag, som bl.a. blev præsenteret på en samlet konference i regionen d. 8. maj, hvor projektet blev afsluttet.*

1. *Alle fag arbejder med at implementere gymnasiereformen*

*På årets FUS- og MUS-samtaler er implementering af reformen et emne. I forbindelse med indsatsområdet ‘Vidensdeling og kollegialt samabejde’ har nogle grupper og triader arbejdet med reformrelaterede emner, fx DHO eller de øgede krav til feedback i de nye lærerplaner.*

1. *Styrkelse af det sociale sammenhold i studieretningsklasserne efter grundforløbet*

*Der blev planlagt ekstra tiltag med studieintro i starten af studieretningsforløbet med fokus på teambuilding. Der blev afholdt tre studieretningsblokke i december og januar samt gennemført en trivselsmåling. I de tre introblokke blev der ud over ryste-sammen-aktiviteter arbejdet med forpligtende fællesskab, den sociale dimension og motivation, trivsel, mindset og modet til at turde fejle. Konceptet er blevet evalueret og justeret til næste gennemløb. Det er desuden besluttet at 1000 kr. af de sociale midler, som hver klasse har til rådighed i 1g og 2g, skal anvendes inden for de første tre måneder efter studieretningsstart, dvs. i perioden november- januar med henblik på at styrke det sociale sammenhold tidligt i studieretningsklasserne.*

**Arbejdet med nyt kvalitetssystem**

* I forlængelse af den nye gymnasiereform skal alle skoler udarbejde et internt kvalitetssystem, der omhandler kvalitetsudvikling og resultatvurdering og en strategi for den interne evaluering af undervisningen. Kvalitetssystemet skal offentliggøres på skolens hjemmeside.

**Handlingsplaner:**

* *Der skal iværksættes en proces, der leder frem mod udarbejdelse af et nyt kvalitetssystem med inddragelse af elever, medarbejdere, SU og bestyrelse*
* *Det nye kvalitetssystem skal så vidt muligt bygge på skolens nuværende kvalitets- og evalueringspolitik og på skolens værdier*
* *Kvalitetssystemet skal udarbejdes i løbet af skoleåret i samspil med skolens nye målsætninger og handlingsplaner*

**Tovholder**: Ledelsen og RIF

***Status***

*Arbejdet med at udforme et ny kvalitetssystem var planlagt til foråret 2019 efter at arbejdet med at udforme en ny strategi var afsluttet. Ledelsen udarbejdede et forslag til et nyt kvalitetssystem, der blev behandlet i samarbejdsudvalget og vedtaget i bestyrelsen. Kvalitetssystemet indeholder procedurer for selvevaluering, opfølgningsplan, årshjul for den løbende kvalitetsudvikling og resultatvurdering, en plan for involvering af elever og lærere i selvevaluering, kvalitetsudvikling og resultatvurdering og en procedure for, hvordan skolen følger op på den årlige nationale elevtrivselsmåling.*

*Der indgår følgende områder i kvalitetssystemet:*

* *Elevtrivselsmålingen*
* *Fastholdelse*
* *Undervisningsevaluering*
* *Løbende evaluering af elevernes faglige udvikling*
* *Elevernes overgangsfrekvens til videregående uddannelser*
* *Medarbejdertrivselsundersøgelsen og APV*
* *Skolens årlige handlingsplaner, der er fastsat i henhold til skolens strategi.*

*I kvalitetsplanen er det beskrevet, hvordan der arbejdes med hvert af disse områder. Der er til hvert område knyttet et eller flere årlige kvalitetsmål, første omgang for skoleåret 19-20, og disse mål danner udgangspunkt for den årlige selvevaluering med tilknyttet opfølgningsplan.*

*Kvalitetssystemet er derfor klar til ibrugtagning i skoleåret 19-20.*

**Nye målsætninger og handlingsplaner for den næste 4-års periode**

* I en ny strategiproces skal der formuleres nye målsætninger og handlingsplaner for den næste 4-års-periode fra 2019 - 2023

**Handlingsplaner:**

* *Der lægges en plan for processen omkring formulering af nye målsætninger og handlingsplaner med inddragelse af SU og bestyrelsen*
* *Planen gennemføres, så målsætninger og handlingsplaner er klar til skoleåret 19-20*
* *Det sikres, at de nye målsætninger og handlingsplaner er i samspil med skolens arbejde med et nyt kvalitetssystem*

**Tovholder:** Ledelsen

***Status***

*Der er i efteråret 2018 planlagt og gennemført en omfattende proces, hvor ledelse og bestyrelse har givet input til strategien, skolens ansatte og elevrådet er ligeledes kommet med input og arbejdsgruppen bestående af repræsentanter for elever, ansatte og ledelse har formuleret et oplæg til den nye strategi. Dette har været til høring i Pædagogisk Råd, i Elevrådet og i SU. Bestyrelsen fik en midtvejsorientering om forløbet på sit møde i november og vedtog strategien på sit møde i januar.*

*I foråret 2019 er der formuleret målsætninger og handlingsplaner for skoleåret 19/20, som er blevet vedtaget i bestyrelsen efter høring i elevråd, pædagogisk råd og i SU.*

*Processen har således fulgt tidsplanen og er blevet gennemført.*

**Kommunikationssystemer – anvendelse af IT og intern kommunikation på skolen**

* Der arbejdes med at implementere anvendelsen af de nye IT-systemer

**Handlingsplaner:**

* *OneNote anvendes nu også i både 1.g og 2.g klasserne og der sker en fortsat efteruddannelse af lærerne*
* *Det vedtages i foråret 2018 hvilket kommunikationssystem, der skal anvendes på skolen fra skoleåret 18/19. Systemet implementeres og elever og ansatte skal uddannes i at anvende systemets kommunikationsmuligheder bedst muligt*

**Tovholder:** Pædagogisk IT-udvalg og ledelsen

*Office 365 apps er fra skoleåret 2018/19 fuld implementeret som skolens kommunikationssystem og didaktisk platform. Teams og Outlook som kommunikationsplatform, OneNote og Teams som didaktisk platform. OneNote blev for årgangen 17/20 implementeret i skoleåret 17/18. Fra 18/19 er OneNote fuldt implementeret på alle årgange.*

*For ansatte og elever har der været afviklet en løbende intern efteruddannelse i systemerne. Ved opstart på skoleåret 18/19 blev der i planlægningsdagene afholdt halvdagsworkshops for alle ansatte. Eleverne blev som en opstart undervist klassevis i Teams, Outlook og OneNote – samt præsenteret for skolens kommunikationsplan. I perioden august til november, har der for personalet været afholdt workshops, ”Tips og tricks i Teams” præsentationer på tirsdagsinfo samt en del individuel support hos IT-vejlederne. Efteruddannelsesfokus for lærere har udover praktisk brug haft fokus på didaktisk brug af Teams og OneNote.*

*En evalueringsproces blev igangsat oktober startende med fokusgruppeinterviews, efterfulgt af spørgeskemaevaluering blandt personalet, og januar/februar blandt eleverne. Resultaterne fra evalueringen bearbejdedes i IT-udvalget, IT-gruppen og ledelsen.*

*Evalueringen blandt personale og elever viste generelt tilfredshed med brugbarhed og anvendelighed af Teams, Outlook og OneNote. Ligeledes viste evalueringen, at kommunikationsflowet og kommunikationsplanen giver god mening og er let at følge. Generelt følte personalet sig trygge ved brug, føler sig godt informeret, er tilfreds med brugen i undervisningen og i kommunikation med eleverne. Tendensen hos eleverne viste, at de kan lide og kan bruge systemerne, men ikke føler behov for information. Udfordringen mht eleverne er således ikke uddannelse i det tekniske men en indsats rettet mod motivering til at følge med særligt i de informationer, der vedrører hele skolen.*

*Opfølgningen af evalueringen resulterede i en mindre justering i den praktiske anvendelse af systemerne, samt fortsat indsats i uddannelse i brug af systemerne.*

*Konceptet for brug af Office 365 apps, herunder vedligehold, ansvar og kommunikationsplan er beskrevet i en IT-plan tilgængelig på skolens interne materialeplatform.*

**Lærernes efteruddannelse**

* Lærernes efteruddannelse prioriteres fortsat højt, herunder både skolebaseret efteruddannelse, fagfaglig efteruddannelse og videndeling i og på tværs af faggrupper.

**Handlingsplaner:**

* *Lærernes efteruddannelse fokuseres i dette skoleår på*
	+ *Kurser i relation til den nye gymnasiereform, herunder både de enkelte fag, grundforløbet, studieretningssamarbejdet og det faglige samspil*
	+ *Fortsat efteruddannelse i projektledelse med henblik på, at alle lærere gennemfører denne dog i en afkortet form i forhold til de første runder af uddannelsen*
	+ *Intern efteruddannelse med henblik på at styrke lærernes IT-kompetencer*

**Tovholder:** Ledelsen og faggrupperne

***Status***

*Lærernes efteruddannelse har været fokuseret omkring følgende:*

* *Der er primært bevilliget kurser i relation til reformen.*
* *Tredje runde af projektlederuddannelsen er afsluttet dette skoleår med ca. 20 deltagere. Efter fjerde runde der afvikles i skoleåret 19-20 vil alle fastansatte lærere have gennemført en projektlederuddannelse*
* *Der er afviklet workshops og kurser i relation til de nye IT-systemer hele skoleåret og der planlægges nye mhp næste skoleår. Fokus for efteruddannelsen er udover teknisk anvendelse også rettet mod didaktisk og pædagogisk brug af systemerne i undervisningen.*

**Studieretningssamarbejdet styrkes**

* Studieretningssamarbejdet skal fortsat prioriteres, og der arbejdes med at sikre en klar faglig profil på alle de nye studieretninger

**Handlingsplaner:**

* *Der arbejdes med studieretningssamarbejde omkring de nye studieretninger ved at etablere handlingsplaner for den enkelte studieretning i samarbejde mellem fagene*

**Tovholder:** Faggrupperne og klasseteams

***Status***

*I efteråret har alle 2.g’ere gennemført et nyt flerfagligt ’Studieretningsprofilforløb’ over i alt 20 blokke, der viser eleverne studieretningens fag i samspil omkring en innovationsudfordring. Også flere andre af de flerfaglige forløb efter reformen bidrager til studieretningstoningen.*

*Endvidere er der udarbejdet et nyt format for hver enkelt klasses studieplan, som giver overblik over de emner, der vil blive behandlet i de forskellige fag. Dette gør det muligt for lærerne at planlægge tonet, fagligt samarbejde i studieretningen.*

**Pædagogiske indsatsområder**

* Efter oplæg fra ledelsen og pædagogisk udvalg og debat i pædagogisk råd prioriteres hvert år 2-3 pædagogiske indsatsområder på skolen

**Handlingsplaner:**

***1.pædagogiske indsatsområde****: Evaluering og feedback*

*Gymnasiereformen (§19) indebærer øget fokus på regelmæssig evaluering af undervisningen med inddragelse af eleverne og på fremadrettet, formativ evaluering i forbindelse med den løbende undervisning. Den hidtidige praksis for undervisningsevaluering videreudvikles og der evalueres løbende med inddragelse af eleverne. Der fokuseres på undervisningsevalueringer som et værktøj til udvikling af både lærernes undervisning og elevernes forståelse af egen læring og rolle i læringsrummet.*

*Eftersom faggrupperne de seneste år har arbejdet med omlagt skriftlighed og processkrivning fokuseres arbejdet med formativ evaluering på den mundtlige dimension, dvs. formativ evaluering og feedback i den løbende undervisning. Der gøres forsøg med bl.a. peerfeedback, observationer og udvikling/videreudvikling af klare rammer for lærer-elevsamtalen.*

*Næste skoleår indledes med et fælles didaktisk oplæg for alle lærere omkring evaluering.*

***2.pædagogiske indsatsområde:*** *Videndeling og kollegialt samarbejde*

*Samarbejde og videndeling i faggrupper og teams understøttes ved samarbejde i mindre grupper i en af de fire strukturer for kollegialt samarbejde, som bruges på skolen. Det er oplagt at have løsningen af nødvendige udviklingsopgaver i forlængelse af reformen som fælles emne. PU og PU-undergruppen definerer rammerne for arbejdet med indsatsområdet og sikrer understøttelse af gruppernes arbejde.*

**Tovholder:** PU og underudvalg under PU

***Status på arbejdet med 1. pædagogiske indsatsområde****: Evaluering og feedback*

*Ved skoleårets start var der et fælles teoretisk-didaktisk oplæg om feedback ved lektor Birgitte Christensen, SDU for hele lærerollegiet. Desuden blev rammen for årets arbejde præsenteret. Efterfølgende fik faggruppelederne til opgave at informere medlemmerne i deres faggrupper og specificere den pædagogiske opgave med afprøvning af forskellige former for mundtlig feedback. Ultimo oktober havde faggrupperne formuleret en handlingsplan for arbejdet med indsatsområdet (fag, deltagere, fokus/emnefelt, og samarbejdsform) og sendt den til PU, som lavede en samlet oversigt. I februar udarbejdede alle faggrupper en kort midtvejsstatus og nogle lærere præsenterede resultatet er deres afprøvninger for resten af lærerkollegiet. Ultimo april var der i forbindelse med PR afsat 1 time til foreløbig afrunding af indsatsområdet med videndeling i faggrupper og en poster session. Der er beskrivelser af de opnåede resultater fra hver faggruppe samt arbejdsark, øvelsesvejledninger, instruktioner, responsark til brug mellem elever og lignende ressourcer, som er produceret i forbindelse med afprøvningen af feedbackformer.*

*Samlet set giver hele det indsendte materiale indtryk af en meget betragtelig arbejdsindsats med området og med bredde i deltagelsen. Der er også sat en ny høj standard for projektstyring og understøttelse af et centralt initieret kollegialt udviklingsarbejde.*

*Lærerne oplevede udbytte af deltagelsen blev vurderet i en spørgeskemaundersøgelse i forbindelse med projektets afslutning. Der indkom 58 besvarelser, hvilket må siges at være tilfredsstillende. Udvalgte resultater fra undersøgelsen er at:*

*-84% af deltagerne erklærer sig enig eller delvis enig i udsagnet ”Jeg er blevet mere bevidst om at give feedback i undervisningen”.*

*-84% af deltagerne erklærer sig enig eller delvist enig i udsagnet ”Jeg har nu en bedre fornemmelse af hvad god feedback er”*

*-84% af deltagerne erklærer sig enig eller delvist enig i udsagnet ”Jeg har ændret min praksis omkring feedback”*

***Status på arbejdet med 2. pædagogiske indsatsområde:****Videndeling og kollegialt samarbejde*

*Arbejdet med videndeling og kollegialt samarbejde er for de fleste læreres vedkommende sket i forbindelse med indsatsen med mundtlig feedback. Et antal grupper har arbejdet med reformrelaterede emner som fx DHO og SRO. Den mest udbredte samarbejdsform har været kollegial supervision. Meget kollegialt samarbejde har også taget form af regulært lærersamarbejde på faggruppens vegne i par eller triader, fx om udarbejdelse af skemaer til elev-peerfeedback.*

**2. Skolens studiemiljø**

**Bred elevsammensætning**

* Skolen ønsker et rummeligt fællesskab og en bred elevsammensætning, herunder at tiltrække flere drenge

**Handlingsplaner:**

* *De strategier til at tiltrække flere drenge, der blev etableret i skoleåret 17-18, implementeres*
* *Der arbejdes fortsat med strategier til at modtage og undervise elever med svage faglige forudsætninger, jf. de nye fordelingsregler*
* *Skolen arbejder på at tiltrække elever med forskellige baggrunde*

**Tovholder:** Elevaktivitetsudvalget og studievejlederne

***Status***

1. *Strategier til at tiltrække flere drenge*

*De strategier til at tiltrække drenge gennem indsats i introduktionsundervisningen, der blev etableret i skoleåret 17-18, er implementerede. For introduktionshold i foråret gennemførte elevudvalget drengegruppen Thor og elevrådet i samarbejdet med tutorerne frikvartersaktiviteter med introduktionseleverne. Faget idræt er som et nyt fag indarbejdet i introduktionsskemaet. I introduktionsundervisning sikres en ligelig fordeling af mandlige og kvindelige lærere, såvel som en ligelig kønsfordeling blandt tutorer sikres.
Der er gennemført en evaluering blandt introduktionseleverne – se afsnit c. I skolens kommunikationsmateriale – herunder sociale medier, fotos på hjemmesiden og i årsskrift er en ligelig vægtning af drenge og piger prioriteret.*

1. *Arbejdet med strategier til at modtage og undervise elever med svage faglige forudsætninger*

*Inden skolestart blev der holdt et møde for KUO-eleverne (elever fra udsatte boligområder) og deres forældre med det formål at byde eleverne velkommen, at informere om skolen og skolens forventninger og at vise skolen frem.*

*Studievejleder Peter Kennebo har i hele skoleåret været kontaktperson for eleverne. Han har afholdt 4-5 fællesmøder, inkl. diverse sociale aktiviteter, og han har haft individuelle samtaler med eleverne efter behov, samtaler af både faglig, personlig og social karakter.*

*Der har løbende været dialog mellem studievejleder og ledelsen med henblik på at justere og optimere indsatsen.*

*Der har desuden været afviklet boost-undervisning for fagligt svage elever:*

*1g: Før jul blev der afholdt boost-kurser for elever i hhv. matematik (14 elever) og musik (11 elever) og i uge 2-6 afvikledes et tysk-boost-kursus (6 elever). Næste år skal dette tysk-boost-kursus ligge lidt senere på foråret, så der er et fagligt bredere grundlag for at visitere eleverne.*

*2g: Der blev henvist 26 elever med Matematik B til et matematik-boost-forløb ud fra de givne kriterier (karakter på 02 eller derunder i mundtlig og/eller skriftlig matematik). Eleverne blev fordelt på to hold og de 10 timer lå i perioden februar-april. I den efterfølgende evaluering påpeger både elever og lærere den uhensigtsmæssige placering efter 4. blok, hvilket reelt har ført til ret meget fravær. Målet at løfte eleverne til min. en bestået årskarakter/prøvekarakter, er kun delvis blevet indfriet: 15 af de 26 elever har fået en bestået skriftlig årskarakter, 21 elever en bestået mundtlig årskarakter og 18 elever har fået en bestået skriftlig og/eller mundtlig eksamenskarakter.*

1. *Arbejdet med at tiltrække elever med forskellige baggrunde*

*Her er der arbejdet ud fra en evaluering af 8.kl.introduktionskursus:
122 elever fra 6 forskellige grundskoler har evalueret forløbet med henblik på deres oplevelse og indtryk af Aarhus Katedralskole, det faglige indhold, herunder arbejdsformer og fagligt niveau, samt deres udbytte af forløbet, herunder afklaring af valg af ungdomsuddannelse. Evalueringen viser generelt, at det faglige niveau i undervisningen rammes meget godt, at eleverne føler sig godt informeret om STX, men kun i nogen grad har fået indtryk af kravene i gymnasiet, hvilket underbygges af svarene på sidste spørgsmål: en stor gruppe af eleverne angiver, at de endnu ikke er sikre på, hvilken ungdomsuddannelse de vil vælge. Drengenes svar markerer sig ved, at de i mindre grad end pigerne er overraskede over de faglige krav, at de i højere grad oplever, at de ikke har fået ny viden om STX i løbet af det to dages besøg på Aarhus Katedralskole. Derudover angiver procentuelt færre drenge, at de vil vælge STX., mens omvendt flere drenge siger, at de ikke vil vælge STX. Som supplement kan nævnes, at drengenes selvvalgte kommentarer generelt er positive, men noget useriøse sammenlignet med pigernes.
Denne lille undersøgelse peger ikke entydigt på oplagte forbedringsforslag, der vil dog fortsat planlægges med nuværende tiltag.*

**Elevtrivselsundersøgelser**

* Eleverne involveres systematisk i arbejdet med de årlige elevtrivselsundersøgelser og handlingsplaner

**Handlingsplaner:**

* *Der udarbejdes en ny elevtrivselsundersøgelse og der følges op på handlingsplanerne fra denne.*
* *Der udarbejdes en plan for arbejdet med opfølgning på elevtrivselsundersøgelserne, da disse nu skal køre hvert år, hvilket giver en kortere horisont for handlingsplanerne.*

**Tovholder:** Elevaktivitetsudvalget, undervisningsmiljøudvalget, elevrådet og ledelsen

***Status***

*Skolens elevtrivselsundersøgelse ETU 2018 blev afviklet i december 2018 med en svarprocent på 86. Skolens data blev rettidigt indberettet til STIL af Ennova. Undervisningsmiljøudvalget efterbehandlede resultaterne og opstillede handlingsplaner. I disse blev der udvalgt 4 områder, som skolen har fokus på fremadrettet. ETU er indplaceret i skolens kvalitetspolitik og årshjul. Overordnet set er resultaterne i undersøgelsen meget fine.*

**3. Skolens fysiske rammer**

**Bæredygtighed**

* Skolen arbejder med bæredygtighed, både i undervisningen og i praksis

**Handlingsplaner:**

* *Skolen understøtter elevernes arbejde med bæredygtighed via elevråd og bæredygtighedsudvalget*

**Tovholder:** Elevråd, bæredygtighedsudvalg, pedeller og ledelsen

***Status***

*Bæredygtighedsudvalget bestående af en elevgruppe på ca. 15 elever har i skoleåret 18/19 i samarbejde med resten af skolen gennemført aktiviteter knyttet til fokus på en mere bæredygtig hverdag. Aktiviteterne har været rettet samlet på skolen, men i særdeleshed rettet mod den enkelte elevs adfærd og prioriteter. Udvalget har i samarbejde med elevrådet fx gennemført initiativer som tøj-byttedage, hyld-cyklisterne dage, bæredygtig fredagsbar, bogbyttecentral mm.*

*I bæredygtighedsudvalget er nedsat et miljøråd besående af 5 elever og 1 uddannelsesleder. Målet med miljørådets arbejde er at sikre skolen Det Grønne Flag gennem de grønne initiativer skolen arbejder med - og har arbejdet med gennem de sidste mange år. Der er udarbejdet en rapport til Friluftsrådet over skolens indsatser 18/19 og vi håber at modtage det Grønne Flag i efteråret 2019.*

*Studieretningsdag d 25.1.19, hvor eleverne samarbejder på tværs af årgange, havde i skoleåret 18/19 bæredygtighed som overordnet tema. Elevaktivitetsudvalget i samarbejde med bæredygtighedsudvalget var tovholder på dagen, hvor konceptet blev til i samarbejde med Aarhus Kommunes klimasekretariat og UngEnergi. Via kontakter hos klimasekretariat deltog et antal eksterne aktører i dagens forskellige studieretningsworkshops. Den eksterne aktør indledte alle workshops med at præsentere et aktuelt problem knyttet til aktørens virksomhed/organisation og udfordrede dernæst eleverne til arbejdet med en innovativ løsning på denne problemstilling.*

*Da dagen også havde et fokus på karrierelæreringselementet, indledte den eksterne aktør med en beskrivelse af egen karrierevej. Eksterne aktører var ChiefManager Cowi Casper Lind Larsen, biolog AffaldVarme Aarhus Birthe Buhl-Hansen, Forsker v Niras, leder Visit Aarhus Kirsten Rubeck, leder klimasekretariatet Aarhus Hans Christian Bugge, leder Wordperfect Rasmus H Jensen, Vedvarende energi Sisel Vestergaard. Dagen blev indledt med fællestime for alle elever med temaet FN’s verdensmål samt præsentation af klimasekretariatets arbejde i Aarhus. Som afslutning på dagen udråbte klimasekretariatet dagens vindende innovationsprojekt og uddelte præmier til alle workshops vindere. Den endelige afslutning på dagen var en bæredygtig fredagsbar arrangeret og styret af UngEnergi i samarbejde med eleverne fra bæredygtighedsudvalget.*

*Evaluering af studieretningsdagen er gennemført blandt alle skolens elever og de deltagende lærere. Evalueringen er behandlet i elevaktivitetsudvalget i samarbejde med klimasekretariatet. I forhold til studieretningsdagens problematikker og indhold svarede majoriteten af eleverne, at studieretningsdagen har bidraget til klimabevidst handling i hverdagen, men ikke har gjort en forskel på fremtidig karriereovervejelser. Eleverne svarer generelt, at dagen gav et stort socialt og fagligt udbytte. Ligeledes angiver eleverne stor tilfredshed med den innovative arbejdsform og den eksterne gæsts rolle på dagen.*

**Vedligeholdelse af skolens bygninger og lokaler**

* Skolens klasselokaler skal være tidssvarende i forhold til den pædagogiske virkelighed

**Handlingsplaner:**

* *Der foretages et gennemsyn af skolens klasselokaler i forhold til den pædagogiske virkelighed både mht. indretning, møblering og IT-udstyr*
* *Der udarbejdes handlingsplaner med henblik på ajourføring af klasselokalerne*

**Tovholder:** Ledelsen og IT-udvalget under PU

***Status***

*Der har været nedsat et lokaleudvalg bestående af to elev-, to lærer- og én ledelsesrepræsentant, som har foretaget et gennemsyn af skolens klasselokaler i forhold til den pædagogiske virkelighed. Udvalget har herefter udarbejdet et forslag til handlingsplan med anbefalinger til alternativ indretning af udvalgte lokaler. Fokus i forslaget har været et ønske om større fleksibilitet i klasselokalerne i forhold til nu. Her peges på en række faktorer: Flere whiteboards / Mulighed for at skabe fordybelsesrum / Elevernes mulighed for at komme op at stå i timerne / Lettere at kunne ændre opstilling / Lettere at kunne skabe rum til forskellige arbejdsformer / At skabe mest mulig ”luft” i lokalerne / Variation i klasselokalerne på skolen.*

*Forslaget blev præsentereret for PR ved skoleåret afslutning, hvor det fik en positiv modtagelse.*

*Ledelsen udarbejder i efteråret 2019 et konkret forslag til det videre arbejde.*

**4. Skolen og medarbejderen**

**APV og trivselsmåling**

* Der følges løbende op på handlingsplanerne fra skolens APV-undersøgelser og trivselsmålinger

**Handlingsplaner:**

* *Der følges løbende op på handlingsplanerne fra skolens APV- og trivselsmåling fra foråret 2017 i SU*
* *Der arbejdes med at sikre en tæt dialog mellem medarbejdere og ledelse, og der følges op på de anbefalinger, som den nedsatte fokusgruppe fra foråret 2018, kom med. Fokusgruppen var nedsat i forlængelse af den sidste trivselsmåling.*

**Tovholder:** Samarbejdsudvalget og ledelsen

***Status***

1. *Handlingsplanerne fra skolens APV- og trivselsmåling*

*Handlingsplanerne fra APV’en er gennemført sidste skoleår.*

*Der er fulgt op på alle handlingsplanerne fra MTU og SU har konkluderet at arbejdet med disse er afsluttede.*

1. *Opfølgning på fokusgruppens arbejde*

*Der er arbejdet med anbefalingerne fra den fokusgruppe, der var nedsat i foråret 2018 for at sikre en tæt dialog mellem ledelsen og medarbejdere. Anbefalingerne er ligeledes drøftet i SU i løbet af skoleåret.*

*Der har desuden været nedsat en fokusgruppe omkring opgavefordeling. Efterfølgende er en ny proces for opgavefordeling besluttet og denne er blevet anvendt i foråret 2019.*

**MUS- og FUS-samtaler**

* Der gennemføres både MUS- og FUS-samtaler efter et nyt koncept

**Handlingsplaner:**

* *Det nye koncept for MUS- og FUS-samtaler anvendes og evalueres*

**Tovholder:** Ledelsen og SU

***Status***

*De nye koncepter for MUS- og FUS-samtaler blev anvendt i 2018. Koncepterne blev efterfølgende evalueret i SU. Der var generelt tilfredshed med koncepterne og kun ganske få ændringsforslag, som blev indarbejdet.*

**5. Skolen i samarbejde**

**Det faglige samarbejde med grundskolen skal løbende prioriteres højt**

* Der arbejdes med at tilbyde faglige aktiviteter og talentkurser til grundskoleelever
* Samarbejdet med grundskolen udbygges

**Handlingsplaner:**

* *Der arbejdes med at styrke samarbejdet med skolens kontakt-grundskoler*
* *Der gennemføres nye talenttilbud i samarbejde med Ungdomsskolen og disse evalueres*

**Tovholder:** Ledelsen og talentkoordinatorerne

***Status***

1. *Samarbejde med skolens kontakt-grundskoler - AL*

*Der er afviklet et nyt brobygningssamarbejde med Laursens Realskole vedr. deres 10-klasser.*

*Der er også gennemført faglige dagsbesøg med fokus på tysk og fransk for hele 8. og 9. årgang på Frederiksbjerg Skole, et koncept skolen vil tilbyde de andre kontaktskoler. Der har også været besøg fra Samsøgades Skole, lige som talenttilbuddet ‘Skarpe hjerner i centrum’ fortsat har opbakning af elever fra kontaktskolerne.*

1. *Nye talenttilbud*

*Der er afviklet talenttilbud med Ungdomsskolen inden for science og tysk. Der er desuden aftalt talenttilbud for næste skoleår nu også med informatik som fag.*

*Der er udviklet et samarbejde mellem Aarhus Katedralskole og Fransk på Institut for kommunikation og Kultur, Arts, Aarhus Universitet om et elitetilbud til elever i fransk. 10 franskelever deltog. Deltagerne kom fra både 2.g og 3.g, og havde fransk som begyndersprog eller fortsættersprog. Selve undervisninger foregik over to eftermiddage/aftener her på skolen og emnerne var hhv.  grammatisk/stilistik og litteraturanalyse (eksistentialisme). Skolens fransklærere og universitetsunderviserne havde to fælles planlægningsmøder og et evalueringsmøde som afslutning. Det er besluttet at gentage forløbet igen i dette skoleår; konceptet er godt.*

*Der er afviklet et nyt brobygningssamarbejde med Laursens Realskole vedr. deres 10-klasser.*

*Der er også gennemført faglige besøg med fokus på tysk og fransk med Frederiksbjerg Skole og Samsøgades Skole.*

**Skolen skal styrke det eksterne samarbejde og have en tydelig international dimension**

* Det er målet at alle klasser får internationale erfaringer i løbet af deres skoletid

**Handlingsplaner:**

* *Der arbejdes med at forberede og udbrede kendskabet til en studieretning med undervisning på engelsk, som tilbydes i skoleåret 19-20*
* *Der nedsættes en gruppe af de lærere, der skal undervise på studieretningen det første år, som forbereder undervisningen i de enkelte fag, modtagelsen af eleverne og det første år på studieretningen*
* *Studierejsen i 2.g er et flerfagligt forløb i progressionen med SRP. Krav til det faglige samspil, mål, produkt, evalueringsform mv. præciseres.*
* *I forlængelse af gymnasiereformens krav om, at der arbejdes med engelsksprogede tekster i de fleste fag, arbejdes der i faggrupperne sammen om at kvalificere dette krav*

**Tovholder:** Ledelsen, faggrupperne og et udvalg omkring den engelsksprogede studieretning

***Status***

1. *Engelsksproget studieretning*

*Arbejdet er udskudt på ubestemt tid efter bestyrelsens beslutning.*

*I stedet har skolen arbejdet med ansøgning om en ny studieretning med fagene Design og Arkitektur A og Matematik A. Denne ansøgning blev imødekommet i efteråret 2018 og tilbydes nu til næste årgang. Arbejdet med at implementere den nye studieretning er i gang og har i det foregående skoleår blandt andet omfattet:*

* *Udarbejdelse af nyt informationsmateriale om studieretningen*
* *Etablering af kontaktnet*
* *Etablering af et advisory board omkring studieretningen med relevante samarbejdspartnere – Boardet afholdt sit første møde inden sommerferien.*
* *Udarbejdelse af ny læreplan i samarbejde med fagkonsulenten, planlægning af studiestart og tilrettelæggelse af det faglige samarbejde på studieretningen.*
1. *Studierejsen i 2.g*

*Studierejsen indgår efter reformen som et af de flerfaglige forløb, der forbereder eleverne til SRP i 3.g. PU har udarbejdet manchet til forløbet med beskrivelse af formål, arbejdsformer og produktkrav.*

1. *Arbejdet med engelsksprogede tekster i en række fag*

*Engelskfaggruppen har støttet de øvrige fag i arbejdet med engelsksprogede tekster.*

**6. Skolen i konkurrence**

**Skolens profil og alumnenetværk**

* Skolens profil skal være tydelig og kommunikeres klart
* Kontakten til skolens alumner skal udbygges og anvendes dels i undervisningen med henblik på at understøtte fagligheden dels i profileringen af skolen

**Handlingsplaner:**

* *Skolens profil understøttes i det nye uddannelseslandskab*
* *Den nye strategi (fra skoleåret 17/18) for alumneforeningen implementeres*

**Tovholder:** Ledelse og kommunikationsmedarbejdere

***Status***

1. *Understøttelse af skolens profil*

*Der er arbejdet med dette i skolens nye strategi og profilen understøttes via skolens nye hjemmeside, der tages i brug i august 2019.*

*Desuden har skolen etableret et makerspace, hvor eleverne i praksis kan eksperimentere med naturvidenskab og design. Der kan bygges prototyper, hypoteser kan testes og der kan laves små robotter. Det er hensigten, at flere fag med tiden også kan anvende makerspace.*

*Desuden har samarbejdet omkring den nye studieretning med Design og arkitektur og matematik givet skolen en ny styrket position i uddannelsesbilledet i samarbejde med Arkitektskolen, AU og Designskolen Kolding.*

*Der har desuden været udfoldet en stor indsats for at sikre, at skolen stadig kan optage 11 klasser. Det lykkedes desværre ikke og skolen fik en midlertidig kapacitetsnedsættelse til 10 klasser i skoleåret 19-20.*

1. *Implementering af den nye strategi for alumneforeningen*

*Der blev i foråret19 (d. 4. maj) afholdt et alumnearrangement, hvor det var muligt at komme på besøg på skolen en lørdag formiddag og høre oplæg om skolen i dag, om skolens historie, om at være elev på skolen i dag og desuden få en rundvisning. Tilstede på dage var ledelsen, elevrådsrepræsentanter og tidligere lærere. Fremmødet var desværre ikke stort, men de tilstedeværende gav udtryk for, at det havde været en god dag og mange gode råd til annoncering af det næste arrangement.*

*Skolen er kommet på LinkedIn, og der skal nu arbejdes med gøre profilen aktiv i forhold til skolens alumner.*

*Der er udarbejdet skabeloner og spørgeguides til at portrættere tidligere alumner og de første 5 portrætter er i anvendelse på skolens digitale profiler. Flere er i støbeskeen.*